b"\n_START_ARTICLE_\nCasa forta de la Rovira\n_START_SECTION_\nHist\xc3\xb2ria\n_START_PARAGRAPH_\nL'any 1252, Guillem de Salitja tenia drets sobre el castell de Solterra i les cases fortes de la Rovira i la Vallors. segons Miret i Sans aquest mateix any Jaume I autoritz\xc3\xa0 Guillem de Salitja a poder celebrar els dilluns mercat al lloc dit les \xc2\xabCases de Roure\xc2\xbb del terme del castell de Solterra. El 1259, Brunissenda, muller de Guillem de Salitja, confirm\xc3\xa0 la venda del castell de Solterra i de la casa de la Rovira(\xc2\xabcastro de Solterre et de domus de Rovira\xc2\xbb), a Arnau de Vilademany que en fou senyor de 1252 a 1259. El domini pass\xc3\xa0 abans de 1274 a la fam\xc3\xadlia Gurb que hi resid\xc3\xad temporalment. _NEWLINE_El 1325, el vescomte de Cabrera la va assetjar a causa de les desavinences entre Bernat de Gurb i l'infant Pere fill de Jaume II. L'any 1484, Bernat Joan de Gurb l'arrend\xc3\xa0 aquesta casa forta a Antoni Folgueres de Joanet amb les seves terres i honors, que tenia en feu pel comte de M\xc3\xb2dica i vescomte de Cabrera. Al segle XV els Gurb bastiren una casa a Sant Hilari; fou el comen\xc3\xa7ament de la decad\xc3\xa8ncia de la casa forta de la Rovira.\n_START_SECTION_\nArquitectura\n_START_PARAGRAPH_\nEntre els anys 1924 i 1926 s'hi realitzaren unes excavacions per iniciativa del propietari del mas Carb\xc3\xb3 i sota l'assessorament de l'arquitecte osonenc J.M. Pericas. En el decurs d'aquestes exploracions es va descobrir una construcci\xc3\xb3 de forma quadrangular allargada, amb espitlleres, els inicis d'una escala, diversos arcs del pis inferior i un ampli vall que envoltava tot l'edifici. Avui molts dels elements han desaparegut, o la vegetaci\xc3\xb3 els amaga i els malmet. _NEWLINE_La construcci\xc3\xb3 rectangular mostra clarament dues habitacions i una tercera possible. Tenia una longitud total d'uns 27 i un \xc3\xa0mbit central de 8,15 m per 8,85 m. Sembla que l'acc\xc3\xa9s a la casa es feia per aquest \xc3\xa0mbit central. Adossada a ponent hi ha una estructura molt petit (3 c 1,75 m) i una altra cambra a migjorn de 5,85 per 8,35 de mesures internes. T\xc3\xa9 una banqueta que sobresurt uns 75 cm a tot el contorn excepte a l'angle de llevant on es deu haver perdut. Al sud-oest d'aquesta cambra es poden veure les espitlleres d'un asola esqueixada. _NEWLINE_Les parets s\xc3\xb3n en general d'1 m de gruix i han estat constru\xc3\xafdes amb un aparell uniforme, fet amb carreus de pedra escantonats disposats en filades horitzontals i units amb morter de cal\xc3\xa7 i sorra. Els carreus de la part inferior del mur de la cambra central s\xc3\xb3n quadrats i d'uns 20 cm de costat. Els de sobre i els de la resta de l'edifici s\xc3\xb3n rectangulars, d'uns 13 cm d'alt per 20 cm de llarg. El vall que envolta tota el casal excepte a llevant on hi hauria l'entrada, t\xc3\xa9 una ampalda d'uns 5 m i \xc3\xa9s fet a partir del terreny rebaixat. _NEWLINE_Pot datar-se a final del segle XII o al XIII."